Врз основа на член 18 став 1 алинеја 8, член 20 став 1 алинеја 11[[1]](#footnote-1), во врска со член 141 став 3 и член 143 став 3 од Законот за аудио и аудиовизуелни медиумски услуги („Службен весник на Република Северна Македонија“ бр.184/13, 13/14, 44/14, 101/14, 132/14, 142/16, 132/17, 168/18, 248/18, 27/19 и 42/20) и Уредбата со законска сила за примена на Законот за аудио и аудиовизуелни медиумски услуги („Службен весник на Република Северна Македонија“ бр.140/20), а во согласност со член 15 став 1 алинеја 7 и член 39 став 1 алинеја 11 од Деловникот за работа на Агенцијата за аудио и аудиовизуелни медиумски услуги (Пречистен текст) бр.01-3732/1 од 29.07.2019 година и Заклучокот на Советот на Агенцијата бр. 02-2368/6 од 04.06.2020 година, Советот на Агенцијата за аудио и аудиовизуелни медиумски услуги на својата 21-ва седница одржана на 04.06.2020 година, донесе:

**ПРАВИЛНИК**

**за изменување и дополнување на Правилникот за содржината и формата на пријавата за евидентирање во регистарот на оператори кои реемитуваат програмски пакети и на потврдата за регистрација на програмски пакети/сервиси**

**бр.01-5775/1 од 21.11.2014 година**

**Член 1**

Во глава 3 „ПОТРЕБНИ ДОКУМЕНТИ ЗА ЕВИДЕНТИРАЊЕ ВО РЕГИСТАРОТ И ИЗДАВАЊЕ НА ПОТВРДА ЗА ИЗВРШЕНА РЕГИСТРАЦИЈА НА ПРОГРАМСКИ ПАКЕТИ/СЕРВИСИ“, членот 8, се менува и гласи:

**„Член 8**

Операторот е должен во постапката за евидентирање во регистарот и регистрација на пакет програмски сервиси во Агенцијата да ги достави следниве документи:

1. Пријава (Прилог бр.1 кон овој Правилник) за евидентирање во регистарот на оператори кои реемитуваат програмски пакети и регистрација на програмски сервиси;
2. Тековна состојба од Централниот регистар на име на операторот (не постара од шест месеци, доколку во меѓувреме не дошло до промени на податоците што операторот е должен да ги пријави). Тековната состојба се поднесува при пријавувањето на операторот заради негово евидентирање во регистарот на оператори кои реемитуваат програмски сервиси и при евентуална промена на податоците кои се содржани во тековната состојба;
3. Потврда за извршена регистрација (нотификација) издадена од Агенцијата за електронски комуникации. Потврдата за извршена регистрација (нотификација) се поднесува при пријавувањето на операторот заради негово евидентирање во регистарот на оператори кои реемитуваат програмски сервиси и при евентуална промена на податоците кои се содржани во истата.
4. Изјавa (Прилог бр.2 кон овој Правилник) заверена на нотар, со која под целосна кривична и материјална одговорност потврдува дека податоците и другите информации содржани во пријавата и сите прилози кон истата се вистинити, точни и целосни, и со која потврдува дека за реемитување на програмските сервиси наведени во пријавата, ги има уредено авторските и сродните права согласно со Законот за авторските права и сродните права.
5. Изјава (Прилог бр.3 кон овој Правилник) од одговорното лице на операторот под целосна морална, материјална и кривична одговорност со која потврдува дека за реемитување на програмските сервиси ги има уредено ТВ правата за странскиот радиодифузер кој планира да го реемитува на целиот свој програмски сервис за територијата на Република Северна Македонија.
6. Изјава (Прилог бр.4 кон овој Правилник) од одговорното лице на радиодифузерот под целосна морална, материјална и кривична одговорност со која потврдува дека се уредени ТВ правата за радиодифузерот кој операторот планира да го реемитува на целиот свој програмски сервис за територијата на Република Северна Македонија.“ Изјавата треба да се достави преведена на македонски јазик од овластен судски преведувач.

**Член 2**

Во глава 4 „ РЕГИСТРАЦИЈА НА ПРОГРАМСКИ ПАКЕТИ/СЕРВИСИ И ИЗДАВАЊЕ НА ПОТВРДА ЗА ИЗВРШЕНА РЕГИСТРАЦИЈА “, во членот 9 став 2 се менува и гласи:

**„**Кон пријавата, наведена во став 1 на овој член, операторот е должен да достави:

- Изјавa (Прилог бр.2 кон овој Правилник) заверена на нотар, со која под целосна кривична и материјална одговорност потврдува дека податоците и другите информации содржани во пријавата и сите прилози кон истата се вистинити, точни и целосни, и со која потврдува дека за реемитување на програмските сервиси наведени во пријавата, ги има уредено авторските и сродните права согласно со Законот за авторските права и сродните права;

- Изјава (Прилог бр.3 кон овој Правилник) од одговорното лице на операторот под целосна морална, материјална и кривична одговорност со која потврдува дека за реемитување на програмските сервиси ги има уредено ТВ правата за странскиот радиодифузер кој планира да го реемитува на целиот свој програмски сервис за територијата на Република Северна Македонија, и

-Изјава (Прилог бр.4 кон овој Правилник) од одговорното лице на радиодифузерот под целосна морална, материјална и кривична одговорност со која потврдува дека се уредени ТВ правата за радиодифузерот кој операторот планира да го реемитува на целиот свој програмски сервис за територијата на Република Северна Македонија.“ Изјавата треба да се достави преведена на македонски јазик од овластен судски преведувач.

**Член 3**

Во глава 4 „РЕГИСТРАЦИЈА НА ПРОГРАМСКИ ПАКЕТИ/СЕРВИСИ И ИЗДАВАЊЕ НА ПОТВРДА ЗА ИЗВРШЕНА РЕГИСТРАЦИЈА“, член 14 се менува и гласи.

„Член 14

При регистрацијата на програмските сервиси, Агенцијата може доколку смета дека е потребно, од операторот да побара да достави договор за реемитување на програмски сервис склучен со имателот на правата и/или дозвола за телевизиско или радио емитување на странскиот радиодифузер од кого потекнува програмскиот сервис што треба да се реемитува, издадена од надлежниот регулатор на матичната земја.

Операторот е должен да ја достави бараната документација во рок од 7 дена од денот на приемот на барањето.“

**Член 5**

Во Глава 7 „ПРЕОДНИ И ЗАВРШНИ ОДРЕДБИ“, во член 18, се додава став 2, кој гласи:

Операторите се должни до Агенцијата за аудио и аудиовизуелни медиумски услуги да достават пријави за регистрација на странските радиодифузери кои ги реемитуваат, согласно овој правилник во рок од 60 дена од денот на неговото донесување.

**Член 6**

Сите останати одредби од Правилникот за содржината и формата на пријавата за евидентирање во регистарот на оператори кои реемитуваат програмски пакети и на потврдата за регистрација на програмски пакети/сервиси бр.01-5775/1 од 21.11.2014 година остануваат неизменети.

**Член 7**

Овој Правилник за изменување и дополнување на Правилникот за содржината и формата на пријавата за евидентирање во регистарот на оператори кои реемитуваат програмски пакети и на потврдата за регистрација на програмски пакети/сервиси бр.01-5775/1 од 21.11.2014 година влегува во сила со објавувањето во „Службен весник на Република Северна Македонија“.

**Бр. 01-2439/1 Агенција за аудио и**

**04.06.2020 година аудиовизуелни медиумски услуги**

**Скопје Претседател на Советот,**

 **Лазо ПЕТРУШЕВСКИ** **с.р.**

1. Алинеите 8 и 9 се избришани, види: член 8 од Законот за изменување и дополнување на Законот за аудио и аудиовизуелни медиумски услуги („Службен весник на Република Македонија” бр.248/18). [↑](#footnote-ref-1)